32012R0071
L 026/23
SLUŽBENI LIST EUROPSKE UNIJE
UREDBA KOMISIJE EU br. 71/2012
od 27. siječnja 2012.
o izmjeni Priloga I. Uredbi (EZ) br. 689/2008 Europskog parlamenta i Vijeća o izvozu i uvozu opasnih kemikalija
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 689/2008 Europskog parlamenta i Vijeća od 17. lipnja 2008. o izvozu i uvozu opasnih kemikalija (1), a posebno njezin članak 22. stavak 4.,
budući da:
(1)
Uredbom (EZ) br. 689/2008 primjenjuje se Roterdamska konvencija o postupku prethodnog informiranog pristanka za određene opasne kemikalije i pesticide u međunarodnoj trgovini, koja je potpisana 11. rujna 1998. i odobrena u ime Zajednice Odlukom Vijeća 2003/106/EZ (2).
(2)
Prilog I. Uredbi (EZ) br. 689/2008 treba izmijeniti kako bi se za određene kemikalije uzele u obzir regulatorne mjere poduzete u skladu s Uredbom (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište proizvoda za zaštitu bilja i stavljanju izvan snage direktiva Vijeća 79/117/EEZ i 91/414/EEZ (3), Direktivom 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (4) te Uredbom (EZ) br. 1907/2006 Europskog parlamenta i Vijeća od 18. prosinca 2006. o registriranju, ocjenjivanju, odobravanju i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94, kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (5).
(3)
Tvari diklobenil, dikloran, etoksikvin i propisoklor nisu uvrštene kao aktivne tvari u Prilog I. Direktivi 91/414/EEZ od 15. lipnja 1991. o stavljanju sredstava za zaštitu bilja na tržište (6), što znači da je njihova uporaba u pesticidima zabranjena pa ih stoga treba dodati na popise kemikalija u dijelovima 1. i 2. Priloga I. Uredbi (EZ) br. 689/2008. Dodavanje diklobenila, diklorana, etoksikvina i propisoklora u Prilog I. odgođeno je zbog novog zahtjeva za uvrštavanje u Prilog I. Direktivi 91/414/EEZ podnesenog u skladu s člankom 13. Uredbe Komisije (EZ) br. 33/2008 od 17. siječnja 2008. o utvrđivanju detaljnih pravila za primjenu Direktive Vijeća 91/414/EEZ u pogledu redovnog i ubrzanog postupka za procjenu aktivnih tvari koje su bile dio programa rada iz članka 8. stavka 2. te Direktive, ali nisu bile uvrštene u njezin Prilog I. (7) Taj je novi zahtjev ponovno rezultirao odlukom da se tvari diklobenil, dikloran, etoksikvin i propisoklor ne uvrste kao aktivne tvari u Prilog I. Direktivi 91/414/EEZ, što znači da je uporaba diklobenila, diklorana, etoksikvina i propisoklora u pesticidima i dalje zabranjena i da više nema razloga da se dodavanje tih tvari u dio 2. Priloga I. odgađa. Stoga tvari diklobenil, dikloran, etoksikvin i propisoklor treba dodati na popise kemikalija u dijelovima 1. i 2. Priloga I. Uredbi (EZ) br. 689/2008.
(4)
Tvar metil bromid nije uvrštena kao aktivna tvar u Prilog I. Direktivi 91/414/EEZ i metil bromid nije uvršten kao aktivna tvar u Prilog I., I.A ili I.B. Direktivi 98/8/EZ, što znači da je uporaba metil bromida u pesticidima zabranjena pa ga stoga treba dodati na popise kemikalija sadržane u dijelovima 1. i 2. Priloga I. Uredbi (EZ) br. 689/2008. Dodavanje metil bromida u Prilog I. odgođeno je zbog novog zahtjeva za uvrštavanje u Prilog I. Direktivi 91/414/EEZ podnesenog u skladu s člankom 13. Uredbe Komisije (EZ) br. 33/2008. Taj je novi zahtjev ponovno rezultirao odlukom da se tvar metil bromid ne uvrsti kao aktivna tvar u Prilog I. Direktivi 91/414/EEZ, što znači da je uporaba metil bromida u pesticidima i dalje zabranjena te da više nema razloga da se dodavanje te tvari u Prilog I. odgađa. Stoga tvar metil bromid treba dodati na popise kemikalija sadržane u dijelovima 1. i 2. Priloga I. Uredbi (EZ) br. 689/2008.
(5)
Tvar cijanamid nije uvrštena kao aktivna tvar u Prilog I. Direktivi 91/414/EEZ, što znači da je uporaba cijanamida u pesticidima strogo ograničena pa ga stoga treba dodati na popise kemikalija sadržane u dijelovima 1. i 2. Priloga I. Uredbi (EZ) br. 689/2008. jer je praktično svaka njegova uporaba zabranjena usprkos činjenici da je cijanamid identificiran i prijavljen za ocjenjivanje u skladu s Direktivom 98/8/EZ i države članice ga prema tome mogu i dalje odobravati do donošenja odluke u skladu s tom Direktivom. Dodavanje cijanamida u Prilog I. odgođeno je zbog novog zahtjeva za uvrštavanje u Prilog I. Direktivi 91/414/EEZ podnesenog u skladu s člankom 13. Uredbe Komisije (EZ) br. 33/2008. Podnositelj zahtjeva je taj novi zahtjev povukao, što znači da više nema razloga da se dodavanje te tvari u dio 2. Priloga I. odgađa. Stoga tvar cijanamid treba dodati na popise kemikalija sadržane u dijelovima 1. i 2. Priloga I. Uredbi (EZ) br. 689/2008.
(6)
Tvar flurprimidol nije uvrštena kao aktivna tvar u Prilog I. Direktivi 91/414/EEZ, što znači da je uporaba flurprimidola u pesticidima zabranjena pa ga stoga treba dodati na popise kemikalija sadržane u dijelovima 1. i 2. Priloga I. Uredbi (EZ) br. 689/2008. Dodavanje flurprimidola u dio 2. Priloga I. odgođeno je zbog novog zahtjeva za uvrštavanje u Prilog I. Direktivi 91/414/EEZ podnesenog u skladu s člankom 13. Uredbe Komisije (EZ) br. 33/2008. Taj je novi zahtjev ponovno rezultirao odlukom da se tvar flurprimidol ne uvrsti kao aktivna tvar u Prilog I. Direktivi 91/414/EEZ, što znači da je uporaba flurprimidola u pesticidima i dalje zabranjena i da više nema razloga da se dodavanje te tvari u dio 2. Priloga I. odgađa. Stoga tvar flurprimidol treba dodati na popis kemikalija sadržan u dijelu 2. Priloga I. Uredbi (EZ) br. 689/2008.
(7)
Tvar triflumuron uvrštena je kao aktivna tvar u Prilog I. Direktivi 91/414/EEZ, što znači da uporaba triflumurona u pesticidima više nije zabranjena. Stoga aktivnu tvar triflumuron treba izbrisati iz dijela 1. Priloga I. Uredbi (EZ) br. 689/2008.
(8)
Tvar triazoksid odobrena je kao aktivna tvar u skladu s Uredbom (EZ) br. 1107/2009, što znači da uporaba triazoksida u pesticidima više nije zabranjena. Stoga aktivnu tvar triazoksid treba izbrisati iz dijela 1. Priloga I. Uredbi (EZ) br. 689/2008.
(9)
Mjere predviđene ovom Uredbom u skladu su s mišljenjem Odbora osnovanog na temelju članka 133. Uredbe (EZ) br. 1907/2006,
DONIJELA JE OVU UREDBU:
Članak 1.
Prilog I. Uredbi (EZ) br. 689/2008 mijenja se u skladu s Prilogom ovoj Uredbi.
Članak 2.
Ova Uredba stupa na snagu 20. dana nakon objave u Službenom listu Europske unije.
Primjenjuje se od 1. travnja 2012.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 27. siječnja 2012.